Hierdie boek het 'n redelike interessante voorgeskiedenis gehad. Ek was besig om 'n publiseerbare indeks van Siener se visioene saam te stel toe ek agterkom dat ek eintlik met iets anders besig was ook. Hierdie agterkop-gedagtes het my naderhand só vasgegryp dat ek uiteindelik moes stop en dit eers uitsorteer. En toe kom ek agter dat ek so tussen-in eintlik besig was om 'n heel ander boek saam te stel. Hierdie tweede boek is dan ook nie bedoel om bloot 'n verdere uiteensetting van die visioenêre verhaal te wees nie, want die beplande indeks sal dit ondervang. Die verhaal staan uiteindelik vir meer as bloot net 'n waarskuwing en bemoediging vir 'n volk onder beleg - dit het 'n dieper betekenis, en dié moet eerste en baie dringend aangespreek word.
Ek glo dat hierdie boek baie gemakliker sal lees as die vorige een. Dit is meer op die punt af en die aard van die onderwerp maak kruisverwysing oneindig makliker. Die vorige boek was natuurlik nooit as die gewone soort leesboek bedoel nie. Dit was eerder daarop gemik om die ware aard en betekenis van die visioene oop te maak en die nodige bewyse daarvoor te lewer. Dit moes verder ook 'n verwysingsraamwerk skep en vestig waaroor ons mense nie beskik het nie. Hierdie boek begin met 'n kort en duideliker opsomming van die Unieverhaal, maar die doel was nie om maar net nóg 'n boek oor die visoene te skryf nie. Die wêreld stop nie by Siener van Rensburg nie en ons moet verby sy visioene begin kyk na wat daarná kom. Hierdie boek en sy voorganger vorm dus 'n intieme eenheid en die leser sal daarom vind dat Deel I hieronder 'n natuurlik brug tussen die twee boeke vorm.
Die betekenis van die visioenêre verhaal plaas 'n groot verantwoordelikheid op elke mens in die wêreld, maar dan baie bepaald op ons volk. Elkeen sal moet kies waar hy of sy wil wees en dit sal nou gedoen moet word. En dit is nie asof ek daarop aandring nie, want die eis lê in die betekenis van die verhaal en die implikasies wat daarmee saamgaan. Die Gees is die Outeur van hierdie verhaal en die eis kom dus van Hom af. Hy het nie hierdie profesie gegee om ons nét teen 'n bedreiging te waarsku nie, maar wel om ons te begin voorberei vir die Goddelike langtermyn doel met ons volk daarna. Hierdie doel lê in die fynskrif van die Gelofte van Bloedrivier opgesluit. Dit was 'n kontrak wat die Trekkers met Hom aangegaan het en Hy het Sy kant onmiddelik gebring en hulle van uitwissing gered. Die Huis, oftewel die volk wat hulle belowe het om te stig, moet egter nog hul deel hiervan uitvoer. Ons maak 'n baie groot fout om te dink dat óns deel van daardie ooreenkoms maar net uit 'n plegtige jaarlikse seremonie bestaan.
Die stigting van 'n volk aan die suidpunt van Afrika het nie doelloos in 'n vakuum plaasgevind nie. Die skeiding wat die Groot Trek in daardie volk gebring het, het 'n groep afgesonder om 'n spesiale taak in Koning Jesus Christus se diens te verrig. Die dag van 16 Desember 1838 was in werklikheid die geboortedag van die Boervolk, want die oorwinning oor die heidense magte het die Boervolk ingeseën en bevestig as die Nuwe Testamentiese Verbondsvolk. En die doel hiermee? Ou-Israel was die volk deur wie Hy die toekomstige Koninkryk aangekondig het en die Volk wat die Trekkers belowe het om te stig sal die ankerpunt en basis van daardie Koninkryk vorm. Dit is nie net individue wat 'n roeping ontvang nie, dit gebeur met individuele volke ook.
Sommige lesers mag dalk half teleurgesteld voel oor die opsomming van die visioenêre verhaal hieronder. Dit is dan so kort en lyk so min! As dit so is vra ek nederig om vergifnis, want ek kon dit nie anders of beter doen nie. Dit is in elk geval al wat daar is. Ek het in die vorige boek gesê dat die verhaal en die simboliek eintlik verstommend eenvoudig is as 'n mens dit eers eenmaal verstaan en dit kom duidelik na vore hieronder. Ek wil egter ook pleit vir geduld en genade, want net so eenvoudig as die verhaal is om te verstaan, net so moeilik is dit om die feite in hul presiese korrekte plekke agtermekaar te kon kry – en ons het nog 'n entjie om te gaan voordat ek heeltemal tevrede met die resultate sal wees. Ek weet nie wat eerste gaan kom nie, die derde boek of Siener se oorlog nie, maar wat ek wel weet is dat ons nou, selfs op hierdie stadium, oor genoeg profetiese inligting beskik om 'n katastrofe te kan ontkom. Die derde boek kan dus baie interessant wees, maar is daarom eintlik nie eers meer belangrik nie.
Die werk aan die fyn detail van die visioenêre verhaal is redelik vêr gevorder en sal so gou moontlik as 'n derde boek gepubliseer word. Dit sal, op hierdie stadium in elk geval, die vorm aanneem van 'n “verhalende indeks” waarin die individuele verhaaltjies sover moontlik in hul visioenêre vorm aangetoon word. Ek het elke moontlike manier van voorstelling die afgelope dertien jaar uitprobeer en het uiteindelik gevind dat so 'n indeks die beste moontlikhede hiervoor bied. Dit kan dalk net 'n baie lekker speelding word hierdie, want dit sal die leser in staat stel om die verhaal in sy visioenêre vorm vir homself te kan uitsorteer.
Ek kan nie hierdie boek aan my volk aanbied sonder om die Heilige Gees se besondere hulp en bystand daarmee te onderstreep nie. Hierdie is nie die soort raaisel wat ons op eie stoom met ons beperkte vermoëns kan ontrafel nie. U gaan die opsomming van die Unieverhaal hieronder lees en dan gaan u meteens begin verstaan waaroor Siener van Rensburg se visioene gaan. Maar u gaan ook die rés van die boek lees, en aan die einde daarvan sal u ook ten volle verstaan wat die visioenêre verhaal in sy diepste wese beteken. Ek wil u vra om op daardie punt vir Hom dankie te sê vir hierdie wonderlike voorreg, want dit is Sy storie hierdie, nie myne nie. Hy het dit saamgestel en aan Siener van Rensburg gewys, en hier het Hy dit na amper 'n honderd jaar weer vir u leesbaar en verstaanbaar gemaak. Gee dus vir Hom die krediet en die eer, want Hy is die Een wat dit verdien. Dit is in elk geval wat ek ook maar doen – ek staan maar nét so verwonderd soos u voor soveel genade en ondersteuning. Ons sal wel eendag ons oë opslaan en verstaan dat Koning Jesus Christus die woorde in Ps. 124 vir ons waar gemaak het.